Source: https://www.socpoist.sk/2127-menu/55419s?prm2=47588&sword=&insurance_kind=0&target_group=0&life_sit=0&kriterium=all&page=31
Timestamp: 2020-06-03 01:30:41+00:00
Document Index: 10785380

Matched Legal Cases: ['§ 17', '§ 43', '§ 60', '§ 51', '§ 51', '§ 17', '§ 17']

25.10.2011 | Úrazové poistenie	| Iné
Má doktorand denného štúdia, ktorému sa stal úraz počas odborného cvičenia, nárok na úrazové dávky podľa zákona č. 461/2003 Z. z. o sociálnom poistení ?
V nadväznosti na novelu vysokoškolského zákona, podľa ktorej doktorand v dennej forme doktorandského štúdia prestáva byť v postavení zamestnanca, sa novelou zákona o sociálnom poistení s účinnosťou od 1. januára 2008 vypustila táto skupina fyzických osôb z okruhu zamestnancov.
Podľa § 17 ods. 2 písm. a) zákona o sociálnom poistení Sociálna poisťovňa síce poskytuje úrazové dávky aj študentom vysokej školy, za ktorých je možné považovať aj doktorandov denného štúdia, avšak nárok na tieto dávky je podmienený skutočnosťou, že poškodenie zdravia vzniklo následkom pracovného úrazu alebo choroby z povolania pri praktickom vyučovaní v období odbornej (výrobnej) praxe.
Podľa § 43 zákona č. 245/2008 Z. z. o výchove a vzdelávaní a o zmene a doplnení niektorých zákonov (ďalej len „školský zákon“) má praktické vyučovanie tri formy – odborný výcvik, odborná alebo umelecká prax a praktické cvičenie, ale o pracovný úraz s nárokmi podľa zákona o sociálnom poistení pôjde len pri jednej forme, a to pri odbornej praxi. Kedy sa robí, je to podľa vzdelávacích programov buď v učebných osnovách, učebnom pláne alebo v študijnom programe.
Podľa § 60 ods. 2 zákona č. 131/2002 Z. z. o vysokých školách a o zmene a doplnení niektorých zákonov (ďalej len „zákon o vysokých školách“) dennú formu štúdia charakterizuje denná účasť študenta na vzdelávacích činnostiach (§ 51 ods. 2 zákona o vysokých školách).
Podľa § 51 ods. 2 zákona o vysokých školách študijný program je súbor vzdelávacích činností, najmä prednáška, seminár, cvičenie, dizertačná práca, diplomová práca, projektová práca, laboratórne práce, stáž, exkurzia, odborná prax (ďalej len "jednotka študijného programu") a súbor pravidiel zostavený tak, že úspešné absolvovanie týchto vzdelávacích činností pri zachovaní uvedených pravidiel umožňuje získať vysokoškolské vzdelanie.
Cvičenie, laboratórne práce, odborná prax, sú samostatnými jednotkami študijného programu, ktoré sa vzájomne nemôžu stotožňovať. Okrem toho nemožno prehliadnuť, že nárok študenta podľa § 17 ods. 2 zákona o sociálnom poistení sa viaže k pracovnému úrazu, ktorý sa stal v období odbornej (výrobnej) praxe. Z toho vyplýva, že pre výkon odbornej praxe je vyčlenené samostatné obdobie, ktoré by malo byť vymedzené aj v študijnom pláne študenta v rámci študijného programu.
Z uvedeného vyplýva, že činnosť v rámci odborného cvičenia a laboratórnych prác študenta sa nedá posúdiť ako praktické vyučovanie, preto úraz počas odborného cvičenia nie je pracovným úrazom v zmysle § 17 ods. 2 zákona o sociálnom poistení.